## Sanitat licita les obres de construcció del nou Centre Sanitari Integrat de Vinaròs II per més de 9 milions d’euros

*** El termini d’execució de les obres és de 18 mesos, per la qual cosa està previst que entre en funcionament en 2026
* El centre comptarà amb Punt d’Atenció Continuada, Salut Mental, Medicina de Família, Pediatria, Traumatologia i Oftalmologia
* La Conselleria de Sanitat respon així al que demana la població de Vinaròs des de l’any 2017**

La Conselleria de Sanitat ha licitat les obres de construcció del nou Centre Sanitari Integrat de Vinaròs II per un import que ascendix a més de 9 milions d’euros.

L’obra consistix en la construcció d’un nou edifici en una parcel·la situada en el sector sud 17 de Vinaròs, amb una superfície construïda de 3.217,50 m² i 487,50 m² d’espais exteriors, amb capacitat suficient per a albergar una àmplia cartera de servicis assistencials. El termini d’execució de l’obra, una vegada es tramite l’adjudicació, és de 18 mesos, per la qual cosa està previst que entre en funcionament en 2026.

En este sentit, la Conselleria de Sanitat, que va aprovar este projecte en abril de 2024, respon així al que demana la població de Vinaròs des de l’any 2017, atesa la necessitat d’ampliar els recursos sanitaris en esta localitat amb l’objectiu de garantir la millora en l’atenció sanitària.

D’esta manera, el nou centre sanitari estarà dotat de Punt d’Atenció Continuada per a l’atenció d’urgències. A més, comptarà amb consultes de Medicina de Família, Pediatria i Unitat de Salut Mental. Quant a les àrees assistencials, disposarà d’una zona per a extraccions i tractaments, així com un altre espai destinat a especialitats com ara Traumatologia i Oftalmologia.

Finalment, disposarà d’una àrea de recepció, una zona administrativa, un espai destinat als vestuaris i per a descans del personal, a més d’un magatzem i servicis generals.

La posada en funcionament d’este centre sanitari dotat d’especialitats mèdiques permetrà oferir una atenció sanitària de qualitat als ciutadans de Vinaròs i evitarà el desplaçament dels pacients per a l’atenció en determinats servicis assistencials.

A més, la Conselleria de Sanitat està gestionant diverses actuacions per a ampliar la dotació de recursos sanitaris a Vinaròs. De fet, està prevista la construcció d’un nou edifici destinant a l’atenció a la salut mental, que comptarà amb un heliport.

D’altra banda, es durà a terme l’ampliació de l’Hospital Comarcal de Vinaròs, dotat amb 18 consultes externes més i un quiròfan per a cirurgia major ambulatòria.

Fecha: 11/12/2024